તિબેટ ભારત તરફ તાકેલા ચીનના પરમાણુ શસ્ત્રોની છાવણી પણ છે જેને પરિણામે ચીનના શસ્ત્રો થોડી મિનિટોમાં જ ભારત પહોંચી શકે છે. ચીન-પાકિસ્તાન વચ્ચેની કડી દ્વારા અદ્યતન ધોરીમાર્ગો, રેલમાર્ગો અને પાઈપલાઈન થકી સશસ્ત્રદળો માટે અને અન્ય પ્રકારના માલસામાનની જે યાતાયાત થાય છે તે પણ તિબેટમાંથી જ પસાર થાય છે. એને કારણે ચીનને હિંદ મહાસાગરમાં આવેલા પાકિસ્તાનના બંદરોનો લાભ મળે છે અને ભારત સાથેના કોઈ પણ સંઘર્ષમાં પાકિસ્તાનને તુરંત ચીનની મદદ મળશે. ખરેખર જો તિબેટ તટસ્થ, સ્વતંત્ર અને લશ્કરીકરણથી બાકાત હોય તો ભારત/પાકિસ્તાન વચ્ચેની સુરક્ષા પરિસ્થિતિને કારણે ઉદ્ભવતા પ્રશ્નોનું નિરાકરણ ત્રિપક્ષીને બદલે દ્વિપક્ષી મંત્રણાથી વધુ સહેલાઈથી આવી શકે.